钦定古今图书集成/明伦汇编/闺媛典/第144卷 > 赵氏女
## 钦定古今图书集成/明伦汇编/闺媛典/第144卷 > 赵氏女

按《松江府志》：“赵氏女，京师人。锦衣卫指挥让女也。华
亭少保张蓥为都御史，为子昱聘之，归有日矣。会蓥
以忧去，昱亦病亡，遗书报让，令再嫁。女艴然曰：‘我聘
于张，又谁嫁’？取妆具悉焚之，誓以必死。及张还朝，逆
之，遂留焉。居止常依昱母卫氏，卫深礼之，女亦尽其
孝敬。一日，卫得危疾，女奉汤药，退而涕泣，谓侍者曰：
‘吾旦暮且死，奁笥所有，尔悉以与我共事者’。”密召其
姊诀。卫闻而大惊，因恸哭，出痰数升，病愈。公卿间闻
之，争欲委币，谓“女未尝事昱，非再嫁也。”少保以为然，
女志坚，终弗能夺，以昱兄昶之子为后。数年，昱父母
及昶相继殁，女屏居一室，抚诸孤教之。郡守刘琬上
其事旌表。